Document ID: 32014D0251

IZVEDBENI SKLEP KOMISIJE
z dne 29. aprila 2014
o potrditvi obračunov plačilnih agencij držav članic v zvezi z izdatki, ki jih financira Evropski kmetijski sklad za razvoj podeželja (EKSRP) za proračunsko leto 2013
(notificirano pod dokumentarno številko C(2014) 2785)
(2014/251/EU)
EVROPSKA KOMISIJA JE -
ob upoštevanju Pogodbe o delovanju Evropske unije,
ob upoštevanju Uredbe Sveta (ES) št. 1290/2005 z dne 21. junija 2005 o financiranju skupne kmetijske politike (1) in zlasti člena 30 Uredbe,
ob upoštevanju Uredbe (EU) št. 1306/2013 Evropskega parlamenta in Sveta z dne 17. decembra 2013 o financiranju, upravljanju in spremljanju skupne kmetijske politike in razveljavitvi uredb Sveta (EGS) št. 352/78, (ES) št. 165/94, (ES) št. 2799/98, (ES) št. 814/2000, (ES) št. 1290/2005 in (ES) št. 485/2008 (2) in zlasti člena 119(1) Uredbe,
ob upoštevanju Uredbe Komisije (ES) št. 885/2006 (3) in zlasti člena 10 Uredbe,
po posvetovanju z Odborom za kmetijske sklade,
ob upoštevanju naslednjega:
(1)
Drugi pododstavek člena 119(1) Uredbe (EU) št. 1306/2013, kakor je bil spremenjen s členom 8 Uredbe (EU) št. 1310/2013 Evropskega parlamenta in Sveta z dne 17. decembra 2013 o določitvi nekaterih prehodnih določb glede podpore za razvoj podeželja iz Evropskega kmetijskega sklada za razvoj podeželja (EKSRP), o spremembi Uredbe (EU) št. 1305/2013 Evropskega parlamenta in Sveta glede sredstev in njihove razdelitve za leto 2014 in o spremembi Uredbe Sveta (ES) št. 73/2009 in uredb (EU) št. 1307/2013, (EU) št. 1306/2013 in (EU) št. 1308/2013 Evropskega parlamenta in Sveta v zvezi z njihovo uporabo v letu 2014 (4), določa, da se člen 30 Uredbe (ES) št. 1290/2005 uporablja za potrditev obračunov za izdatke in plačila v kmetijskem proračunskem letu 2013.
(2)
V skladu s členom 30 Uredbe (ES) št. 1290/2005 (kot je navedeno v drugem pododstavku člena 119(1) Uredbe (EU) št. 1306/2013, ki je bil spremenjen s členom 8 Uredbe (EU) št. 1310/2013) Komisija na podlagi letnih računovodskih izkazov, ki jih predložijo države članice, skupaj s podatki, ki se zahtevajo za potrditev obračunov, ter potrdilom o popolnosti, točnosti in verodostojnosti obračunov in poročil certifikacijskih organov, potrdi obračune plačilnih agencij iz člena 6 navedene uredbe.
(3)
V skladu s členom 5 Uredbe Komisije (ES) št. 883/2006 z dne 21. junija 2006 o podrobnih pravilih za uporabo Uredbe Sveta (ES) št. 1290/2005 v zvezi z vodenjem računovodskih evidenc plačilnih agencij, izjavami o izdatkih in prejemkih ter pogojih za povračila izdatkov v okviru EKJS in EKSRP (5) se proračunsko leto za računske evidence EKJS začne 16. oktobra leta N - 1 in se konča 15. oktobra leta N. V okviru potrjevanja obračunov in z namenom uskladitve referenčnega obdobja za izdatke EKSRP z obdobjem za EKJS je treba za proračunsko leto 2013 upoštevati izdatke, ki so jih imele države članice med 16. oktobrom 2012 in 15. oktobrom 2013.
(4)
Drugi pododstavek člena 10(2) Uredbe (ES) št. 885/2006 določa, da se zneski, ki se izterjajo od vsake države članice ali se ji plačajo, v skladu s sklepom o potrditvi obračunov iz prvega pododstavka člena 10(1) navedene uredbe določijo tako, da se vmesna plačila glede na zadevno proračunsko leto odštejejo od izdatkov, priznanih za isto leto v skladu z odstavkom 1. Komisija navedeni znesek odšteje od vmesnega plačila oziroma ga temu plačilu doda.
(5)
Komisija je preverila podatke, ki so jih predložile države članice, in pred 31. marcem 2014 državam članicam sporočila rezultate preverjanj, skupaj s potrebnimi spremembami.
(6)
Komisija lahko na podlagi letnih računovodskih izkazov in spremnih dokumentov za nekatere plačilne agencije odloči o popolnosti, točnosti in verodostojnosti predloženih letnih računovodskih izkazov. V Prilogi I so navedeni zneski, ki so jih potrdile države članice, in zneski, ki jih je od držav članic treba izterjati ali jih državam članicam plačati.
(7)
Podatke, ki so jih predložile nekatere druge plačilne agencije, je treba dodatno preučiti, zato njihovi obračuni ne morejo biti potrjeni s tem sklepom. Te plačilne agencije so navedene v Prilogi II.
(8)
Komisija lahko v skladu s členom 27 Uredbe (ES) št. 1290/2005 zmanjša ali začasno prekine vmesna plačila državam članicam. O tem obvesti zadevno državo članico. Pri sprejemanju tega sklepa bi Komisija morala upoštevati znižane ali začasno ustavljene zneske, da bi preprečila neustrezna ali nepravočasna plačila in povračila zneskov, ki bi pozneje lahko bila predmet finančnih popravkov. Zlasti druga in tretja četrtletna izjava za leto 2013 sta navajali zneska 753 591,20 EUR oziroma 532 237,50 EUR za program za razvoj podeželja dežele Lacij (CCI 2007IT06RP0005). Ta zneska sta bila vključena tudi v letno poročilo za proračunsko leto 2013. Zadevna zneska sta bila zmanjšana v skladu s členom 27(3) Uredbe (ES) št. 1290/2005 in členom 41 Uredbe (EU) št. 1306/2013 s Sklepom Komisije C(2013) 8989 na podlagi nepravilnega financiranja in Sklepom Komisije C(2014) 1278 na podlagi neupoštevanja rokov za obvezno preverjanje. Ker postopek v skladu s členom 31 Uredbe (ES) št. 1290/2005 še poteka, bi bilo to zmanjšanje treba ohraniti.
(9)
Drugi in tretji pododstavek člena 10(1) Uredbe (ES) št. 885/2006 določata, da lahko sklep o potrditvi obračunov določi zneske, ki jih je treba izterjati od EU in zadevne države članice v skladu s členoma 32 in 33 Uredbe (ES) št. 1290/2005. V skladu z drugim pododstavkom člena 119(1) Uredbe (EU) št. 1306/2013 se postopek v skladu s členom 30 Uredbe (ES) št. 1290/2005 še naprej uporablja za izdatke in plačila, opravljene v kmetijskem proračunskem letu 2013. V kmetijskem proračunskem letu 2013 sta bila člena 32 in 33 v veljavi, zato bi bilo treba zneske, ki izhajajo iz uporabe teh dveh členov, upoštevati v sklepu o potrditvi obračunov za proračunsko leto 2013.
(10)
V skladu s členom 33(8) Uredbe (ES) št. 1290/2005 zadevna država članica krije 50 % finančnih posledic neizvršene izterjave, če do izterjave ni prišlo pred zaključkom programa razvoja podeželja v štirih letih po datumu prve upravne ali sodne ugotovitve ali v osmih letih, če je izterjava predmet tožbe pred nacionalnimi sodišči, ali ob zaključku programa, če ti roki potečejo pred njegovim zaključkom. V skladu s členom 33(4) navedene uredbe morajo države članice Komisiji skupaj z letnimi računovodskimi izkazi predložiti zbirno poročilo o postopkih izterjav zaradi nepravilnosti. Podrobna pravila za izpolnjevanje obveznosti poročanja držav članic o zneskih, ki jih je treba izterjati, so določena v Uredbi (ES) št. 885/2006. V Prilogi III k navedeni uredbi je preglednica, ki so jo države članice morale predložiti v letu 2014. Na podlagi preglednic, ki jih izpolnijo države članice, bi morala Komisija sprejeti sklep glede finančnih posledic neizvršene izterjave, ki nastanejo zaradi nepravilnosti, ki so starejše od štirih oziroma osmih let. Zato ta sklep ne posega v morebitne nadaljnje sklepe o potrditvi skladnosti, ki jih Komisija lahko sprejme v skladu s členom 33(5) Uredbe (ES) št. 1290/2005.
(11)
V skladu s členom 33(7) Uredbe (ES) št. 1290/2005 in na podlagi člena 10 Uredbe (ES) št. 885/2006 se lahko države članice po zaključku programa razvoja podeželja odločijo, da ne bodo izvajale postopka izterjave. Takšno odločitev je mogoče sprejeti le, če je skupna vsota obstoječih in verjetnih stroškov izterjave višja od zneska izterjave ali če izterjave ni mogoče izvršiti zaradi plačilne nesposobnosti dolžnika ali oseb, ki so pravno odgovorne za nepravilnost, pri čemer je plačilna nesposobnost ugotovljena in priznana v skladu z nacionalno zakonodajo. Če je takšna odločitev sprejeta v štirih letih po prvi upravni ali sodni ugotovitvi ali v osmih letih, če je izterjava v postopku pred nacionalnimi sodišči, bi bilo treba 100 % finančnih posledic zaradi neizvršene izterjave kriti iz proračuna EU. V zbirnem poročilu iz člena 33(4) Uredbe (ES) št. 1290/2005 so navedeni zneski, za katere so se države članice odločile, da jih ne bodo izterjale, in razlogi za takšno odločitev. Za te zneske se ne bremeni zadevnih držav članic in se zato krijejo iz proračuna EU. Zato ta sklep ne posega v morebitne nadaljnje sklepe o potrditvi skladnosti, ki jih Komisija lahko sprejme v skladu s členom 33(5) navedene uredbe.
(12)
V skladu s členom 24(4) Uredbe (ES) št. 1290/2005 (kot je navedeno v členu 34(2) Uredbe (EU) št. 1306/2013, ki je bila spremenjena s členom 8 Uredbe (EU) št. 1310/2013) skupna vsota plačil predfinanciranja in vmesnih plačil znaša največ 95 % prispevka EKSRP za vsak program razvoja podeželja.
(13)
V skladu s členom 26(3)(b) Uredbe (ES) št. 1290/2005 (kakor je navedeno v členu 36(3)(b) Uredbe (EU) št. 1306/2013) se vmesna plačila izvršijo brez prekoračitve celotnega finančnega načrtovanega prispevka EKSRP za vsako prednostno nalogo. Poleg tega v skladu s členom 17(4) Uredbe (ES) št. 883/2006, ne glede na zgornjo mejo iz člena 24(4) Uredbe (ES) št. 1290/2005 (kakor je navedeno v členu 34(2) Uredbe (EU) št. 1306/2013), če skupni znesek izjav o izdatkih presega načrtovani skupni znesek za eno od prednostnih nalog programa razvoja podeželja, je največji znesek za plačilo enak načrtovanemu znesku za to prednostno nalogo. Finančni načrt za os 2 iz programa razvoja podeželja 2007PT06RP0001 je bil v četrtletnem poročilu za tretje četrtletje 2013 presežen za 913 212,81 EUR. Tega zneska Komisija ni izplačala. Komisija še ni odobrila in sprejela novega finančnega načrta. Znesek 913 212,81 EUR, ki je vključen v letno poročilo za proračunsko leto 2013, bi v skladu s tem moral biti izključen iz sklepa o potrditvi obračunov za proračunsko leto 2013. Komisija ga bo povrnila pozneje, in sicer po sprejetju novega finančnega načrta.
(14)
V skladu s členom 30(2) Uredbe (ES) št. 1290/2005 ta sklep ne posega v morebitne nadaljnje sklepe o potrditvi skladnosti, ki jih Komisija lahko sprejme, da bi iz financiranja Evropske unije izključila izdatke, ki niso bili izvedeni v skladu s pravili Evropske unije -
SPREJELA NASLEDNJI SKLEP:
Člen 1
Razen plačilnih agencij iz člena 2 se obračuni plačilnih agencij držav članic v zvezi z izdatki, ki jih financira Evropski kmetijski sklad za razvoj podeželja (EKSRP) za proračunsko leto 2013, potrdijo.
Zneski, ki se izterjajo od vsake države članice ali izplačajo vsaki državi članici v skladu z vsakim programom razvoja podeželja na podlagi tega sklepa, vključno s tistimi, ki izhajajo iz uporabe člena 33(8) Uredbe (ES) št. 1290/2005, so določeni v Prilogi I.
Člen 2
Za proračunsko leto 2013 se obračuni plačilnih agencij držav članic za izdatke na program razvoja podeželja, ki ga financira EKSRP, opredeljeni v Prilogi II, izključijo iz tega sklepa in se obravnavajo v enem od prihodnjih sklepov o potrditvi obračunov.
Člen 3
Ta sklep ne posega v morebitne nadaljnje sklepe o potrditvi skladnosti, ki jih Komisija lahko sprejme v skladu s členom 31 Uredbe (ES) št. 1290/2005, da se iz financiranja Evropske unije izključijo izdatki, ki niso bili izvedeni v skladu s pravili Evropske unije.
Člen 4
Ta sklep je naslovljen na države članice.
V Bruslju, 29. aprila 2014

Labels: 4
15
6